Komisjoni määrus (EÜ) nr 587/2001,

26. märts 2001,

millega muudetakse määrust (EÜ) nr 2461/1999, milles sätestatakse nõukogu määruse (EÜ) nr 1251/1999 üksikasjalikud rakenduseeskirjad seoses tootmisest kõrvaldatud maa kasutamisega sellise tooraine tootmiseks, millest valmistatakse ühenduses tooteid, mis ei ole ette nähtud eelkõige inim- või loomatoiduks

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 17. mai 1999. aasta määrust (EÜ) nr 1251/1999, millega kehtestatakse teatavate põllukultuuride tootjate toetussüsteem, [1] viimati muudetud määrusega (EÜ) nr 1672/2000, [2] eelkõige selle artiklit 9,

ning arvestades järgmist:

(1) CN-koodi 5302 alla kuuluvale kanepile on leitud uusi tööstuslikke kasutusviise, näiteks isoleerpaneelide valmistamisel või telliste tootmisel, ning teatavatel juhtudel ei ole vaja kiudu varre puitunud osast eraldada. See on kasutamine muul otstarbel kui toiduks ning vastab komisjoni määruse (EÜ) nr 2461/1999 (milles sätestatakse nõukogu määruse (EÜ) nr 1251/1999 üksikasjalikud rakenduseeskirjad seoses tootmisest kõrvaldatud maa kasutamisega sellise tooraine tootmiseks, millest valmistatakse ühenduses tooteid, mis ei ole ette nähtud eelkõige inimtoiduks, [3] viimati muudetud määrusega (EÜ) nr 2555/2000 [4]) eesmärkidele.

(2) Lina- ja kanepituru ühist korraldust reguleeriva nõukogu määruse (EMÜ) nr 1308/70, [5] viimati muudetud määrusega (EÜ) nr 2826/2000, [6] määruse (EMÜ) nr 619/71, [7] viimati muudetud määrusega (EÜ) nr 1420/98, [8] ja komisjoni määruse (EMÜ) nr 1164/89, [9] viimati muudetud määrusega (EÜ) nr 1313/2000, [10] alusel vastab selliseks otstarbeks ettenähtud kanep kuni 2000/01. turustusaasta lõpuni ühenduse abi saamise tingimustele. Alates 2001/02. turustusaastast kohaldatakse määrusega (EÜ) nr 1251/1999 kehtestatud teatavate põllukultuuride tootjate tootmissüsteemi ka kanepi suhtes. Nimetatud määruses sätestatud pindalatoetuse ja nõukogu 27. juuli 2000. aasta määruses (EÜ) nr 1673/2000 (kiu tootmiseks kasvatatava lina ja kanepi turu ühise korralduse kohta) [11] sätestatud töötlemistoetuse tingimustele vastab siiski ainult kiu tootmiseks kasvatatav kanep. Kuna määruse (EÜ) nr 2461/1999 alusel välistatakse sellistes tingimustes võimalus maksta ühenduse toetust mitu korda, võib määruse (EÜ) nr 2461/1999 I lisasse lisada kanepi, millest toodetakse määrusega (EÜ) nr 1673/2000 hõlmamata tooteid.

(3) Selleks et takistada ebaseaduslike kanepisortide kasvatamist, tuleks rakendada määruse (EÜ) nr 1251/1999 ja komisjoni määruse (EÜ) nr 2316/1999, [12] viimati muudetud määrusega (EÜ) nr 2860/2000, [13] alusel kiu saamiseks kasvatatava kanepi suhtes kehtestatud külvitingimusi ja erikontrollimeetmeid.

(4) Lisaks sellele on välja töötatud uus kütmistehnoloogia, mille puhul võib kütteseadmetes kütusena kasutada täiesti töötlemata teravilja või teatavaid õliseemneid nagu sojaoad või rapsi-, rüpsi- või päevalilleseemned. Neid tooraineid võib põllumajandusettevõtetes töödelda ka biokütuse tootmiseks (näiteks rüpsiõli) või energia tootmiseks (näiteks elektrienergia). Kõrge kütmisväärtusega toorainete kasutamist loetakse kasutamiseks muul otstarbel kui toiduks, mis vastab määruse (EÜ) nr 2461/1999 eesmärkidele.

(5) Nende toorainete kütusena kasutamise hõlbustamiseks tuleks liikmesriikidel võimaldada lubada taotleja tootmisest kõrvaldatud maalt koristatud teravilja või teatavate õliseemnete põletamist taotleja põllumajandusettevõttes kasutatavates kütteseadmetes.

(6) Selleks et neid tooraineid ei kasutataks muudel eesmärkidel, peavad liikmesriigid võtma vajalikud meetmed tagamaks, et abi andmiseks sätestatud meetmeid järgitakse nõuetekohaselt ja et sätestada eelkõige teraviljade või õliseemnete denatureerimine.

(7) Käesolevas määruses ettenähtud meetmed on kooskõlas teraviljaturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 2461/1999 muudetakse järgmiselt.

1. Artiklile 3 lisatakse lõige 1a:

"1a. Kanepisaagi puhul on maksete saamise tingimuseks ka nende sortide kasutamine, mille tetrahüdrokannabinooli sisaldus ei ületa 0,2 % ja mis on loetletud määruse (EÜ) nr 2316/1999 XII lisas sellele turustusaastale eelneval 15. mail, mille suhtes abi taotletakse. Nende sortide seemned peavad olema sertifitseeritud kooskõlas nõukogu direktiiviga 69/208/EMÜ. [14]

Käesoleva määruse artiklis 21a sätestatud kontrolli eesmärgil peab kanep pärast õitsemist kasvama vähemalt 10 päeva. Liikmesriigid võivad siiski lubada kanepit koristada enne seda 10päevast tähtaega, kui kõnealust tootjat on juba artikli 21a alusel kontrollitud või kui kõik artikli 21a alusel tehtavad kontrollid on lõpetatud."

2. Artikli 3 lõige 4 asendatakse järgmisega:

"4. Olenemata lõigetest 2 ja 3, võivad liikmesriigid taotlejatel lubada:

a) kasutada teataval tootmisest kõrvaldatud maal koristatud CN-koodide 12010090, ex12050090 ja 12060091 alla kuuluvat teravilja või õliseemneid:

i) kütusena oma põllumajandusettevõttes kütmiseks,

ii) põllumajandusettevõttes energia või biokütuse tootmiseks;

b) töödelda oma põllumajandusettevõttes tootmisest kõrvaldatud maalt koristatud tooraine CN-koodi 27112900 alla kuuluvaks biogaasiks.

Sellisel juhul kohustub taotleja artiklis 4 osutatud lepingu asemel esitatava deklaratsiooniga kasutama või vahetult töötlema deklaratsioonis märgitud toorainet.

Esimest lõiget kohaldavad liikmesriigid võtavad kasutusele asjakohased kontrollimeetmed, et tagada tooraine kasutamine vahetult põllumajandusettevõttes või töötlemine CN-koodi 27112900 alla kuuluvaks biogaasiks. Lisaks sellele tuleb teravili või õliseemned, mida kasutatakse vahetult põllumajandusettevõttes kütusena, denatureerida kooskõlas liikmesriigi poolt sätestatud meetodiga.

Eelmistes lõikudes ettenähtud meetmetest ja nendesse edaspidi tehtavatest muudatustest teatatakse komisjonile kõnealuste meetmete kohaldamisele eelneva koristusaasta 30. novembriks. 2001/02. turustusaasta puhul edastatakse meetmed enne 31. maid 2001.

Artikleid 4–21 kohaldatakse mutatis mutandis."

3. Artikli 5 lõppu lisatakse järgmine lõik:

"Kanepisaagi puhul peab:

a) taotlus sisaldama teavet kasutatud seemnete koguste kohta kilogrammides hektari kohta;

b) taotlusele olema lisatud kasutatud seemnete pakendil olevad direktiivi 69/208/EMÜ artikli 10 alusel kehtestatud või nimetatud artikli alusel vastu võetud sätete kohased ametlikud etiketid.

Kui külvatakse pärast maksetaotluste esitamise tähtpäeva, tuleb etiketid esitada hiljemalt taotluse esitamisele järgnevaks 30. juuniks.

Liikmesriigid võivad sätestada, et pärast etikettide esitamist pädevatele asutustele tagastatakse etiketid kasvatajale, juhul kui need tuleb esitada teistele riigi ametiasutustele."

4. II peatüki 9. jaole lisatakse artikkel 21a:

"Artikkel 21a

Kanepisaagi puhul kohaldatakse samuti liikmesriikide poolt kooskõlas määruse (EÜ) nr 1251/1999 artikli 5a lõikega 2 ja määruse (EÜ) nr 2316/1999 artikli 7b lõigetega 1 ja 2 kiu saamiseks kasvatatava kanepi tetrahüdrokannabinooli sisalduse kontrollimiseks kehtestatud süsteemi."

5. I lisasse lisatakse järgmine CN-kood:

"ex53021000 | Toores või leotatud harilik kanep, mis on ette nähtud töötlemiseks toodeteks, mis ei ole hõlmatud määrusega (EÜ) nr 1673/2000 (Cannabis sativa L.)." |

Artikkel 2

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 26. märts 2001

Komisjoni nimel

komisjoni liige

Franz Fischler

[1] EÜT L 160, 26.6.1999, lk 1.

[2] EÜT L 193, 29.7.2000, lk 13.

[3] EÜT L 299, 20.11.1999, lk 16.

[4] EÜT L 292, 21.11.2000, lk 18.

[5] EÜT L 146, 4.7.1970, lk 1.

[6] EÜT L 328, 13.12.2000, lk 2.

[7] EÜT L 72, 26.3.1971, lk 2.

[8] EÜT L 19, 4.7.1998, lk 7.

[9] EÜT L 121, 29.4.1989, lk 4.

[10] EÜT L 148, 22.6.2000, lk 34.

[11] EÜT L 193, 29.7.2000, lk 16.

[12] EÜT L 280, 30.10.1999, lk 43.

[13] EÜT L 332, 28.12.2000, lk 63.

[14] EÜT L 169, 10.7.1969, lk 3.

--------------------------------------------------